เก็บตกการเงิน
ยิ่งลักษณ์สั่งศึกษาผลกระทบจากเออีซี
30 ก.ย. 2554

ยิ่งลักษณ์สั่งศึกษาผลกระทบจากเออีซี
น.ส.อนุตตมา อมรวิวัฒน์ รองโฆษกประจำสำนักนายกฯ ระบุว่า น.ส.ยิ่งลักษณ์ ชินวัตร นายกรัฐมนตรี ได้สั่งการให้สำนักงานคณะกรรมการพัฒนาการเศรษฐกิจและสังคมแห่งชาติ (สศช.) จัดเตรียมข้อมูลผลกระทบที่จะเกิดขึ้นของไทยในการเข้าสู่ประชาคมเศรษฐกิจอาเซียน (เออีซี) ในปี 2558 พร้อมทั้งเสนอการแก้ไข รวมทั้งศึกษาการกระตุ้นเศรษฐกิจในประเทศให้สอดคล้องกับการเปิดเออีซี โดยต้องจัดลำดับความสำคัญโครงการเพื่อจัดสรรงบประมาณ
ทั้งนี้ นายกฯ ได้ย้ำต่อที่ประชุมหัวหน้าส่วนราชการระดับปลัดกระทรวงว่า รัฐบาลมีนโยบายกระตุ้นเศรษฐกิจในประเทศให้เติบโต โดยเห็นได้จากมาตรการที่เสนอ ครม.ก่อนหน้านี้ จะเห็นว่าเป็นมาตรการกระตุ้นเศรษฐกิจ เช่น โครงการบ้านหลังแรก ซึ่งเม็ดเงินที่รัฐบาลสนับสนุนไปนั้นจะหมุนเวียนในระบบเศรษฐกิจได้ 78 รอบ
แหล่งข่าวระบุว่า นายยรรยง พวงราช ปลัดกระทรวงพาณิชย์ รายงานนายกฯ ถึงสถานการณ์ราคาสินค้าในปัจจุบันพบว่าไม่มีสินค้าตัวใดน่าวิตก และไตรมาส 4 คงไม่มีสินค้ารายการใดมีการปรับราคาเกินความคาดหมาย ส่วนสถานการณ์ส่งออกนั้น ยังเติบโตได้ดีแม้ว่าจะมีวิกฤตเศรษฐกิจสหรัฐและยุโรป เพราะไทยทำการค้ากับเอเชีย โดยเฉพาะจีนมากขึ้น เชื่อว่าจะทดแทนกำลังซื้อที่หายไปจากประเทศเศรษฐกิจชะลอตัวจากวิกฤตเศรษฐกิจ